Anklagemyndigheden vil gå efter at få Peter Madsen fængslet på mistanke om manddrab. Hans forsvarer vil kæmpe for at få ham løsladt

Den drabssigtede Peter Madsen møder fysisk op i Københavns Byret tirsdag, når hans varetægtsfængsling udløber.

Retten bestemte ellers ved grundlovsforhøret, at han skulle medvirke via videolink ved næste fristforlængelse på anmodning fra anklageren.

- Nu har anklagemyndigheden en særskilt begæring om ændring af fængslingsgrundlaget. Så vil det være naturligt, at han er personligt til stede i retten, siger senioranklager Jakob Buch-Jepsen med henvisning til, at han går efter at få den sigtede varetægtsfængslet for manddrab i stedet for uagtsomt manddrab under særligt skærpende omstændigheder, som det var tilfældet ved grundlovsforhøret.

Se også: Mødte en glad Peter Madsen timer før fatal ubådstur

Det blev holdt dagen efter, han blev bjærget fra ubåden, og sigtet for drab.

- Falder sigtelsen for uagtsomt manddrab under særligt skærpende omstændigheder helt bort i jeres anmodning?

- Det er en subsidiær sigtelse, som blev fremsat i forbindelse med grundlovsforhøret. Nu må vi se. Det er retten, der tager stilling til, om der foreligger en begrundet mistanke om manddrab.

Foto: Kenneth Meyer

Peter Madsen er desuden sigtet for usømmelig omgang med lig ved at have parteret den 30-årige svenske freelancejournalist.

- Han kommer frem klokken 14, og så får han læst de to sigtelser op, og når de to sigtelser er læst op, så kommer der en begæring fra min side om dørlukning, siger anklageren.

Politi om ubådsmysteriet: - Vi har et komplet radar-track af ubåden

Retten bliver sat i byrettens største retssal, hvor der er afsat tre pladser til Kim Walls pårørende, tre pladser til Peter Madsens pårørende, 12 pladser til landsdækkende medier, seks pladser til udenlandske medier samt fire tilhørerpladser.

Peter Madsens forsvarer, Betina Hald Engmark bekræfter, at hendes klient møder fysisk op i retten, og at hun vil gå efter at få ham løsladt.

- Kan du sige, om han ser frem til at forklare sig igen?

- Nu tror jeg ikke, at der er nogen, der ser frem til at skulle i retten og hele det pres, der er i forbindelse med sådan en sag. Men min klient møder op, og han svarer på de spørgsmål, der bliver stillet. Han er kun ude på at samarbejde, og han ønsker en åbenhed om tingene.

Se også: Det ved vi om mysteriet på UC3 Nautilus

- Betyder det også, at du har tænkt dig at protestere mod dørlukning?

- Hvis der kommer en sådan begæring fra anklagemyndighedens side, så vil jeg protestere mod det.

- Hvorfor?

- Ligesom min klient sidste gang ønskede at give en forklaring for åbne døre, så ønsker han også at gøre det denne gang, hvis der skulle være anledning til, at han skal afgive en forklaring, siger Betina Hald Engmark.

Hun fortæller, at hun har besøgt ham, men ønsker ikke at sige så meget om, hvordan han har det.

- Han er selvfølgelig meget påvirket af sagen. Det ændrer sig jo ikke. Han ser frem til, at politiet kommer til bunds i deres efterforskning, så vi kan få en afklaring på, hvordan det videre forløb kommer til at være.

- Han er blevet sigtet for usømmelig omgang med lig, og anklagemyndigheden vil gå efter at få ham fængslet for manddrab. Betyder det noget for din klient?

- Nej, det gør det ikke. Han er sigtet for drab, og det var også det, man forsøgte sidste gang. Så lad os nu se, hvad der sker i morgen (i dag, red.) i retsmødet. Min klient nægter sig stadig skyldig i de sigtelser, der er rejst imod ham.

Hun vil ikke sige, om de pladser, der er afsat pladser til Peter Madsens pårørende, bliver brugt.

- Får han besøg?

- Det vil jeg heller ikke kommentere. Men han har ret til besøg som alle andre. Mig bekendt har han også haft besøg, men jeg vil ikke snakke om, hvem der besøger ham, siger hun og fortæller, at udgangspunktet, der hvor han sidder, er en time hver 14. dag.

- Så det er ikke meget. Besøg kræver jo for det første, at den, der sidder som arrestant, selv beder om besøg af de her personer. Og så skal personerne selv anmode om at få lov til at besøge vedkommende. Og så skal det godkendes, siger hun.